Detsember 2007

Detsember 2007, kroonika

1. detsember

Belgia parlamendivalimised võitnud kristlike demokraatide liider Yves Leterme loobus teist korda katsetest moodustada uus valitsus.
Saksamaa pealinnas Berliinis toimus Euroopa filmiauhindade European Film Awards üleandmistseremoonia. Parimaks filmiks tunnistati Rumeenia filmilavastaja Cristian Mungiu teos "4 kuud, 3 nädalat, 2 päeva". Parima meesnäitleja auhinna pälvis Sasson Gabai ja parima naisnäitleja preemia Helen Mirren. Ühtlasi valiti 2010. aasta filmiauhindade kätteandmistseremoonia toimumispaigaks Tallinn.
Tšehhis sõitis rööbastelt välja Prahast Ostravasse teel olnud kiirrong. Rongis viibinud 150 reisijat pääsesid vigastusteta. Ilmselt põhjustas õnnetuse raudteeliini tahtlik kahjustamine.
Türgi armee eriüksused korraldasid Iraagi põhjaosas sõjalise operatsiooni seal paiknevate Kurdistani Töölispartei võitlejate vastu. 
Hiinas toimunud Miss World 2007 iludusvõistluse võitis kodupubliku ees Zhang Zilin. Eestit esindas Kadi Sizask.
Tšaadi president Idriss Déby vabastas ametist riigi kaitseministri Mahamat Nouri.
Eestis Ida-Virumaal Jõhvis toimus Eestimaa Rahvaliidu kongress. Erakonna esimeheks valiti 654 poolthäälega tagasi ainsana sellele kohale kandideerinud Jaanus Marrandi. Aseesimeesteks valiti Jaanus Männik, Karel Rüütli, Ene Tomberg ja Ester Tuiksoo.
Eestis toimunud Slaavi Haridus- ja Heategevusühingute Liidu kongressil otsustati taastada ametliku nimena organisatsiooni sõjaeelne nimi . Ühtlasi valiti liidu esimeheks senine aseesimees Ljudmilla Matrossova-Zõbina.
Eestis asusid ametisse SEB Eesti Ühispanga juhatuse kaks uut liiget – jaepanganduse ja tehnoloogia valdkonna juht Riho Unt ning krediidivaldkonna juht Erki Pugal.

2. detsember

Prantsusmaal toimus uue tsentristliku partei Demokraatlik Liikumine asutamiskongress. Erakonna esimeheks valiti François Bayrou.
Venemaal toimusid parlamendivalimised. Valimised võitis 64,2 protsendi valijate toetusel senine võimupartei Ühtne Venemaa. Riigiduumasse pääsesid veel Venemaa Föderatsiooni Kommunistlik Partei (toetus 11,6 protsenti), Venemaa Liberaaldemokraatlik Partei (toetus 8,2 protsenti) ja Õiglane Venemaa (toetus 7,8 protsenti).
Venezuelas toimus rahvahääletus president Hugo Cháveze volituste laiendamise ja tagasivalimisele kehtestatud piirangute kaotamise küsimuses. Referendum kukkus läbi – presidendi võimupiiride laiendamist toetas 49,3 protsenti hääletanutest, vastu oli 50,7 protsenti.
Somaalia peaminister Nur Hassan Hussein tegi teatavaks oma valitsuse koosseisu. Salim Ali Ibrow sai asepeaministriks, välisministriks nimetati Mohamed Ali Hamud.
Eestisse saabus ametlikule visiidile Armeenia välisminister Vardan Oskanjan. 

3. detsember

Austraalias vannutati ametisse peaminister Kevin Ruddi valitsus. Kohe pärast ametisse astumist ratifitseeris uus peaminister Kyōto protokolli.
Iraan saatis riigist välja Kanada suursaadiku, reageerides nii Kanada välisministeeriumi otsusele mitte kinnitada Iraani Kanada saatkonna töötajate nimekirja.
Pakistani keskvalimiskomisjon jättis kinnitamata ekspeaminister Nawaz Sharifi kandidatuuri 2008. aasta parlamendivalimistel.
Togo president Faure Gnassingbé nimetas riigi uueks peaministriks Komlan Mally.
Eesti suursaadik Küprosel Peep Jahilo andis Küprose presidendile Tássos Papadópoulosele üle oma volikirjad.
Eestis lahkus ametist päevalehe Postimees uudistetoimetuse juhataja Heidit Kaio. Juhataja kohusetäitjaks nimetati Mart Arop.

4. detsember

Läti pealinnas Riias algas Baltimaade õhujõudude ülemate kahepäevane ametlik kohtumine. Valeri Saar Eestist, Aleksandrs Stepanovs Lätist ja Arturas Leita Leedust keskendusid oma kohtumisel õhuruumi jälgimissüsteemi BALTNET arendamise küsimustele.
Ameerika Ühendriikide Kongressi Senat kiitis häältega 77:18 heaks vabakaubanduslepingu Peruuga.
Hiinas pühitseti ametisse Guangzhou piiskop Joseph Gan Junqiu. Tegu oli esimese Hiina valitsuse poolt ametisse seatud katoliku piiskopiga, kelle kandidatuuri kiitis väidetavalt heaks ka Vatikan.
Mongoolia peaminister Sanžiin Bajar nimetas ametisse oma uue valitsuskabineti. 
Lõuna-Aafrika Vabariigis toimus kaevurite 24-tunnine üldstreik. Aktsioonis osales umbes 240 000 kaevurit, kes avaldavad sellega meelt ohtlike töötingimuste vastu riigi kaevandustes.
Eestisse saabus kahepäevasele ametlikule visiidile Aserbaidžaani kaitseminister Səfər Əbiyev.
Eestis valis Sotsiaaldemokraatliku Erakonna Tallinna organisatsiooni üldkogu piirkonna juhatuse esimeheks tagasi Jaak Juske, aseesimeesteks said Reet Laja ja Lennart Mängli.

5. detsember

Lätis astus ametist tagasi peaminister Aigars Kalvītise valitsus.
Tšehhi peaminister Mirek Topoláneki valitsus võitis häältega 101:97 parlamendis toimunud umbusaldushääletuse.
Venemaa koosseisu kuuluvas Kalmõkkia Vabariigis vabastati ametist peaminister Anatoli Kozatško. Peaministri kohusetäitjaks nimetati Vladimir Senglejev.
Ameerika Ühendriikide Nebraska osariigis Omaha linnas avas 19-aastane Robert A. Hawkins kaubanduskeskuses automaatrelvast tule inimeste pihta. Tulistamises hukkus kaheksa inimest, tulistaja ise sooritas seejärel enesetapu. Maha jäetud lahkumiskirjas selgitas ta oma tegevust sooviga kuulsaks saada.
Iraagi pealinnas Bagdadis šiiitide mošee lähistel toimunud autopommiplahvatuses hukkus 14 ja sai vigastada 28 inimest.
Tai pealinnas Bangkokis osalesid tuhanded inimesed avalikel pidustustel, millega tähistati kuningas Bhumibol Adulyadej 80. sünnipäeva.
Eesti suursaadik Uus-Meremaal Peeter Miller esitas oma volikirjad Uus-Meremaa kindralkubernerile Anand Satyanandile.
Eestis võttis XI Riigikogu 76 poolthäälega vastu 2007. aasta lisaeelarve mahus 6,2 miljardit Eesti krooni.
Eesti Ajalehtede Liit valis 2007. aasta pressisõbraks sotsioloog Juhan Kivirähki ja pressivaenlaseks peaminister Andrus Ansipi. Ühtlasi valiti 2008. aastaks liidu esimeheks Erik Roose.
Eestis lahkus ametist ajakirja Kroonika peatoimetaja Ingrid Tähismaa.

6. detsember

Gruusia keskvalimiskomisjon registreeris Mihheil Saakašvili kandidatuuri 2008. aasta presidendivalimisteks.
Läti president Valdis Zatlers alustas kõnelusi uue peaministrikandidaadi leidmiseks.
Suurbritannia pealinnas Londonis toimunud konverentsil "Online Information" peetud ettekandes kutsus Vikipeedia asutaja Jimmy Wales (üli)õpilasi üles kasutama Vikipeediat informatsiooni hankimiseks ja tegi etteheiteid õppejõududele, kes ei aktsepteeri Vikipeedia tsiteerimist uurimistöödes.
Ukraina president Viktor Juštšenko esitas parlamendile peaministri kandidaadiks Julia Tõmošenko.
Ukrainas Vinnõtsja oblastis toimus õhtul plahvatus Urengoi-Pomarõ-Užgorod gaasitrassil, mille kaudu toimub Venemaa maagaasi transiit Euroopasse. Plahvatuse tõttu puhkenud tulekahju kustutati kiiresti ja gaasivarustus taastus mõne tunniga.
Venemaa pealinna Moskva lähistel Odintsovos leiti surnuna suurpanga Vneštorgbank korporatiivklientide divisjoni direktor Oleg Žukovski. Tõenäoliselt oli pangajuht sooritanud enesetapu.
Ecuadoris astus ametist tagasi välisminister María Fernanda Espinosa. 
Hiina põhjaosas Shanxi provintsis Rui Zhiyuani kaevanduses toimus gaasiplahvatus. Hukkus 105 kaevurit.
Eestis teatas president Toomas Hendrik Ilves, et esitab õiguskantsleri kandidaadiks ka siiani sellel ametikohal töötanud Allar Jõksi.

7. detsember

Saksamaa liidumaade siseministrid jõudsid kokkuleppele Sainetoloogia Kiriku kuulutamises põhiseadusega vastuolus olevaks organisatsiooniks.
Venemaa erakonna Õiglane Venemaa esimees Sergei Mironov teatas, et nende partei ei kavatse esitada 2008. aasta presidendivalimistele oma kandidaati.
Ecuadori välisministriks nimetati María Isabel Salvador.
Liibanoni parlament lükkas veel kord edasi presidendivalimiste toimumise aja, määrates valimiste uueks kuupäevaks 11. detsembri.
Libeerias vahistati korruptsioonisüüdistuse alusel riigi endine president Gyude Bryant, kuid järgmisel päeval ta vabastati seoses ametliku kohtukutse esitamisega.

8. detsember

Portugali pealinnas Lissabonis algas Euroopa Liidu ja Aafrika riigijuhtide kahepäevane tippkohtumine. Eestit esindas kohtumisel peaminister Andrus Ansip.
Pakistani edelaosas Nasirabadi linnas ründasid relvastatud isikud opositsiooniliidri Benazir Bhutto erakonna kohalikku keskust. Rünnakus sai surma kolm inimest.
Eestis viibis mitteametlikul visiidil Venemaa Raudteede juht Vladimir Jakunin. Visiidi eesmärgiks oli Nõukogude Liidu kangelase Endel Puusepa mälestamine, kuid Jakunin kohtus ka mitmete Eesti poliitikute ja ettevõtjatega, teiste seas Tallinna linnapea Edgar Savisaare ning majandus- ja kommunikatsiooniministri Juhan Partsiga.
Eesti peaminister Andrus Ansip ja Guinea-Bissau välisminister Maria da Conceição Nobre Cabral allkirjastasid Portugali pealinnas Lissabonis kahe riigi vahel diplomaatiliste suhete sõlmimise protokolli.
Eestis Tallinnas toimus 11. Pimedate Ööde Filmifestivali auhinnatseremoonia. Parima Euraasia filmi preemia võitis Türgi režissööri Özer Kiziltani film "Takva". Parimaks filmilavastajaks tunnistati Venemaa režissöör Aleksandr Sokurov oma filmi "Aleksandra" eest. Parima naisnäitleja auhinna sai Maarja Jakobson Eestist ja parima meesnäitleja auhinna Zdeněk Svěrák Tšehhist.

9. detsember

Bosnia ja Hertsegoviina Serblaste Vabariigis toimusid presidendivalimised.
Gruusia keskvalimiskomisjon registreeris meediaärimehe Badri Patarkatsišvili ja opositsioonilise erakonna Imedi liidri Irina Sarišvili kandidatuurid 2008. aasta presidendivalimistel.
Ukraina pealinna Kiievi lähistel kukkus alla Tšehhist Ukrainasse teel olnud väike tšarterlennuk. Õnnetuses hukkus viis inimest.
Ameerika Ühendriikides eraldus Episkopaalkirikust Californias asuv San Joaquini diötsees. Piiskopkonna täiskogu kiitis häältega 173:22 heaks Episkopaalkirikust lahkumise, heites kirikule ette praktiseerivate homoseksuaalsete vaimuliku ametisse pühitsemist.
Ameerika Ühendriikides Colorado osariigis leidis aset kaks kirikuga seotud tulistamist. Veidi pärast keskööd lasi tundmatu relvastatud isik Denveri noorte misjonikeskuse ühiselamus maha kaks ja haavas veel kahte inimest. Hiljem samal päeval tulistas relvastatud isik Colorado Springsi Uue Elu Kiriku parklas veel viit inimest, kellest üks sai surma. Tulistaja ise hukkus tulevahetuses kohaliku turvamehega.
Boliivia põhiseaduslik kogu kiitis pärast kolmteist tundi kestnud vaidlusi ja hääletusi heaks riigi uue põhiseaduse kavandi, mille põhieesmärgiks on indiaanlaste õigusliku olukorra parandamine ja presidendile mitme järjestikuse ametiaja võimaldamine.
Kanadas Vancouveris tunnistas kohus kuue naise mõrvas süüdi 58-aastase seafarmeri Robert Picktoni. Ilmselt on tegu Kanada kõige verisema sarimõrvariga, keda kahtlustatakse kokku kahekümne kuue naise tapmises.
Venezuela kehtestas uue, teiste Lõuna-Ameerika riikide ajavöönditest erineva aja. President Hugo Cháveze otsusega keerati kellad pool tundi tagasi.
Eestis lõppes 11. Pimedate Ööde Filmifestivali programm.
Eestis alustas Monaco aukonsulina tööd Riigikogu liige Jüri Tamm.

10. detsember

Belgia pealinnas Brüsselis algas Euroopa Liidu üldasjade ja välissuhete nõukogu kahepäevane töökoosolek. Eestit esindas kohtumisel välisminister Urmas Paet.
Rumeenias astus ametist tagasi korruptsioonis süüdistatav justiitsminister Tudor Chiuariu.
Suurbritannia pealinnas Londonis St Martin-in-the-Fieldsi kirikus toimus Eesti helilooja Arvo Pärdi teose "The Morning Star" esmaettekanne.
Venemaa president Vladimir Putin teatas, et toetab esimese asepeaministri Dmitri Medvedevi kandidatuuri 2008. aasta presidendivalimistel.
Venemaa Balti sõjamerelaevastiku staabiülemaks nimetati viitseadmiral Viktor Mardussin. Tema eelkäija viitseadmiral Konstantin Sidorenko viidi üle Vaikse ookeani sõjamerelaevastiku staabiülemaks.
Argentinas andis ametivande riigi uus president Cristina Fernández de Kirchner. Asepresidendiks sai Julio Cobos.
Peruu pealinnas Limas algas kohtuprotsess riigi ekspresidendi Alberto Fujimori üle.
Liibanoni parlament lükkas kaheksandat korda edasi presidendivalimised. 11. detsembril toimuma pidanud valimiste uueks kuupäevaks määrati 17. detsember.
Liibüa de facto riigipea Mu‘ammar al-Qadhdhāfī alustas ametlikku viiepäevast visiiti Prantsusmaal.
Eestis Tallinnas pandi nurgakivi Põhja-Eesti Regionaalhaigla X korpusele. Tseremoonial osalesid teiste seas ka sotsiaalminister Maret Maripuu ja haigla juhatuse esimees Tõnis Allik.

11. detsember

Bosnia ja Hertsegoviina presidentuur nimetas peaministrikandidaadiks senise peaministri kohusetäitja Nikola Spirići.
Ukraina parlamendis toimunud hääletusel kukkus läbi Julia Tõmošenko kandidatuur peaministri ametikohale. Vajaliku 226 parlamendiliikme toetusest jäi Tõmošenkol puudu üks hääl.
Venemaal tegi presidendikandidaat Dmitri Medvedev president Vladimir Putinile ettepaneku asuda Medvedevi võidu korral 2008. aasta presidendivalimistel peaministri ametikohale.
Venemaa koosseisu kuuluva Dagestani Vabariigi pealinnas Mahhatškalas tapeti Dagestani Vabariigi ülemkohtu liige Kurban Pašajev. Kohtunik lasti maha oma elumaja trepikojas.
Ameerika Ühendriikides vannutati ametisse Kentucky osariigi uus kuberner Steve Beshear.
Ameerika Ühendriikides Nevada osariigis Las Vegase linnas Walnuti linnaosas avasid kaks teismelist poissi tule koolibussist väljunud õpilaste pihta. Kokku said tulistamises vigastada kuus kooliõpilast. 
Peruu ülemkohus mõistis riigi ekspresidendi Alberto Fujimori võimu kuritarvitamise eest kuueks aastaks vangi ja määras talle trahvi suuruses 135 000 USA dollarit. Ekspresidendil seisab ees veel kohtuasi inimõiguste rikkumiste eest.
Lõuna-Korea ja Põhja-Korea vahel taastus esmakordselt pärast 56 aastat raudteeühendus. Kümne vaguniga kaubarong ületas kahe Korea vahelise piiri kohaliku aja järgi kell 8.30 hommikul.
Alžeeria pealinnas Alžiiris toimus kaks tugevat pommiplahvatust. Üks pomm plahvatas konstitutsioonikohtu hoone juures, teine põhjustas olulisi kahjustusi ÜRO kohalikule esindusele. Hukkus umbes 70 ja vigastada sai ligi 120 inimest; hukkunute seas oli ka 11 ÜRO töötajat. Vastutuse rünnakute eest võttis islamistlik terroriorganisatsioon Al-Qā‘idah.
Eesti siseminister Jüri Pihl nimetas Piirivalveameti staabiülemaks kolonelleitnant Rein Orava.
Eesti Transpordi- ja Teetöötajate Ametiühing ning Autoettevõtete Liit jõudsid kokkuleppele bussijuhtidele 7060-kroonise alampalga kehtestamises. Senine bussijuhtide alampalk oli 5400 krooni. Samuti lepiti kokku autojuhtide ja transpordi valdkonna oskustööliste uued alampalga määrad.
Eesti Rahvusraamatukogus algas 15. detsembrini kestev traditsiooniline jõulukuu raamatunädal.
Eesti Kirikute Nõukogu kuulutas välja oikumeenilise aastapreemia laureaadi, kelleks sai metodisti pastor Üllas Tankler. Integratsiooni aastapreemia pälvisid Eesti Metodisti Kiriku Teoloogiline Seminar ja Eesti Evangeelse Luterliku Kiriku Tallinna Peeteli kogudus.

12. detsember

Gruusias taastas saadete edastamise 7. novembril võimude poolt suletud opositsiooniline telekanal Imedi.
Šveitsi parlament valis 197 poolthäälega 2008. aastaks liidupresidendiks Pascal Couchepini. Ühtlasi ei valinud parlament liidunõukogusse tagasi parempoolse Šveitsi Rahvapartei mõjukat liiget Christoph Blocherit, mille järel teatas viimased parlamendivalimised võitnud Šveitsi Rahvapartei oma kavast valitsuskoalitsioonist lahkuda.
Venemaal jõustus keskööl president Vladimir Putini poolt 30. novembril kehtestatud moratoorium, millega külmutati Venemaa osalemine Euroopa tavarelvastuse piiramise lepingus.
Venemaa pealinnas Moskvas algas neljas ülevenemaaline kodanike kongress.
Bermuda kubernerina vannutati ametisse Richard Gozney.
Liibanoni pealinna Beiruti eeslinnas toimus autopommiplahvatus, mille tagajärjel hukkus viis sõjaväelast. Hukkunute seas oli ka võimalik kandidaat armee juhataja ametikohale, brigaadikindral François al-Hajj.
Eestis võttis XI Riigikogu vastu 2008. aasta riigieelarve mahus 96,3 miljardit Eesti krooni.
Eestis valis Kiviõli linnavolikogu Kiviõli linnapeaks 25-aastase Keskerakonna liikme Dmitri Dmitrijevi, kes oli seni Kiviõli linnavolikogu liige.
Eestis teatas tekstiiliettevõte Kreenholm kavast koondada 2008. aastal veel umbes 900 inimest ning sulgeda Narvas kogu ketrus- ja kudumistööstuse.
Eestis rahuldas kinnisvaraettevõtte Arco Vara nõukogu ettevõtte juhatuse esimehe Viljar Arakase tagasiastumispalve. Arakase lahkumine jõustub 21. jaanuaril, mil tema kohustused võtab üle finantsdirektor Aare Tammemäe.
Eestisse jõudis tagasi Iraagis teenistuse lõpetanud jalaväerühm Estpla-15.
Eesti Teaduste Akadeemia suurkogu valis uuteks akadeemikuteks Mati Karelsoni, Tarmo Soomere ja Jaan Unduski.
Eesti Transpordi- ja Teetöötajate Ametiühingu ning Autoettevõtete Liidu esindajad allkirjastasid ametlikult eelmisel päeval saavutatud palgakokkuleppe. 

13. detsember

Portugali pealinnas Lissabonis allkirjastasid Euroopa Liidu liikmesriikide juhid Euroopa Liidu reformilepingu. Eesti esindajana kirjutas lepingule alla peaminister Andrus Ansip.
Šveitsi parlament valis 193 poolthäälega 2008. aastaks liidupresidendi asetäitjaks Hans-Rudolf Merzi.
Venemaa president Vladimir Putin saabus ametlikule kahepäevasele visiidile Valgevenesse, et osaleda Minskis toimuval Venemaa ja Valgevene Liitriigi Kõrgema Nõukogu istungil.
Venemaal esitas presidendile tagasiastumispalve Jaroslavli oblasti kuberner Anatoli Lissitsõn.
India põhjaosas toimus varahommikul pommiplahvatus Dibrugarhist New Delhisse teel olnud kiirrongis Rajdhani Express. Hukkus viis ja sai vigastada neli inimest.
Saalomoni Saarte parlament avaldas häältega 25:22 umbusaldust peaminister Manasseh Sogavare valitsusele.

14. detsember

Belgia pealinnas Brüsselis algas järjekordne Euroopa ülemkogu. Eestit esindasid nõupidamisel peaminister Andrus Ansip ja välisminister Urmas Paet.
Läti president Valdis Zatlers tegi valitsuse moodustamise ülesandeks erakonna Läti Tee esimehele Ivars Godmanisele.
Venemaal esitas president Vladimir Putinile oma tagasiastumispalve Smolenski oblasti kuberner Viktor Maslov.
Eestis Tartus andis Balti Kaitsekolledži senine ülem Leedu brigaadikindral Algis Vaičeliūnas oma ameti üle Läti brigaadikindralile Gundars Ābolsile. Tseremoonial osalesid ka Eesti, Läti ja Leedu kaitsevägede juhatajad.
Eestis Pärnus toimunud Keskerakonna Pärnu piirkonna konverentsil valiti piirkonnaühenduse esimeheks tagasi Pärnu linnapea Mart Viisitamm. Aseesimeesteks valiti Simmo Saar, Ranno Künnap ja Jaanus Ots.
Eesti Rahvusraamatukogus algas kahepäevane kirjandusfoorum "Paabeli raamatukogu", mis kandis pealkirja "Lood lugemisega".

15. detsember

Belgia pealinnas Brüsselis avaldasid ligi 18 000 ametiühingute liiget meelt jätkuvate hinnatõusude ja poliitikute suutmatuse vastu valitsust moodustada.
Horvaatia president Stjepan Mesić tegi peaminister Ivo Sanaderile ettepaneku moodustada uus valitsus.
Poola peaminister Donald Tusk teatas, et kavatseb viimased Poola üksused Iraagist välja tuua hiljemalt oktoobris 2008.
Venemaa Föderatsiooni Kommunistlik Partei nimetas oma kandidaadiks presidendivalimistel partei peasekretäri Gennadi Zjuganovi.
Pakistani president Pervez Musharraf tühistas alates 3. novembrist riigis kehtinud erakorralise seisukorra.
Eestis Otepääl tehti õhtul kell 20.50 pommiähvardus hotellile Bernhard. Hotellis pidutsenud Läti ärimehed evakueeriti ja hoone otsiti läbi; pommi ei leitud. Hotelli uksed avati külastajatele uuesti veidi enne keskööd.

16. detsember

Suurbritannia väed andsid Iraagi vägedele üle julgeoleku tagamise Al-Başrah' kubernerkonnas. Tegu oli viimase piirkonnaga Iraagi lõunaosas, mida Suurbritannia armee kontrollis.
Türgi lennuvägi pommitas mitmeid külasid Iraagi põhjaosas, rünnates Kurdistani Töölispartei võitlejate positsioone. Iraagi võimude teatel sai surma üks tsiviilisikust naine ja sajad inimesed olid sunnitud oma kodudest põgenema.
Ameerika Ühendriikide kirdeosa ja Kanada idaosa tabasid ulatuslikud lumetormid. Montréali, Ottawa ja Toronto piirkonnas sadas maha 40 sentimeetrit lund. Esialgsetel andmetel hukkus tormides ka kaks inimest.
India Chhattisgarhi osariigis Dantewada vanglas toimus vangide mäss, mille tulemusel õnnestus vanglast põgeneda 299 kinnipeetaval. Kokku viibis vanglas 377 vangi. Enam kui sada põgenenud vangi olid maoistlikud mässulised ja nende toetajad.
Indias Gujarati osariigis toimus kohalike parlamendivalimiste teine voor. Valimised võitis Bharatiya Janata Partei, mis kogus 182-liikmelises parlamendis 117 kohta. 
Kõrgõzstanis toimusid ennetähtaegsed parlamendivalimised.
Somaalia ajutine peaminister Nur Hassan Hussein saatis oma valitsuskabineti laiali, sest soovib moodustada uue laiemapõhjalise valitsuse, kuhu kuuluks samas väiksem arv ministreid.
Somaalia põhjaosas Puntlandis röövisid tundmatud isikud kohaliku aja järgi umbes kell 11 hommikul Prantsusmaa teleajakirjaniku Gwen Le Gouili.
Eesti XI Riigikogu aseesimees Kristiina Ojuland alustas ametlikku neli päeva kestvat visiiti Gruusias.

17. detsember

Belgia kuningas Albert II tegi poliitilise kriisi lõpetamiseks peaministri kohusetäitjale Guy Verhofstadtile ülesandeks moodustada uus ajutine valitsus.
Ukraina pealinnas Kiievis Võidu prospektil toimus ulatuslik liiklusõnnetus, kus kokku põrkas ligi 50 sõidukit.
Ungari parlament ratifitseeris kolme hääletusvooru tulemusel Euroopa Liidu reformilepingu, saades esimeseks leppe ratifitseerinud riigiks.
Venemaa välisministeerium kinnitas esimese laadungi rikastatud uraani jõudmist Iraani. Venemaa ja Iraani vahel sõlmitud lepingu kohaselt alustas Venemaa Iraani Būshehri tuumaelektrijaama käikuandmiseks vajaliku kütuse tarnimist. 
Venemaal lahkus ametist opositsioonilise erakonna Paremjõudude Liit poliitilise nõukogu esimees Nikita Belõhh, põhjendades seda erakonna halva tulemusega parlamendivalimistel. Samal päeval toimunud erakonna kongressil valiti ta ametisse tagasi.
Venemaa president Vladimir Putin teatas võimupartei Ühtne Venemaa kongressil peetud kõnes oma valmisolekust asuda Dmitri Medvedevi võidu korral presidendivalimistel peaministri ametikohale.
Ameerika Ühendriikide New Jersey osariigis kaotati surmanuhtlus. Viimane surmaotsus oli osariigis täide viidud 1963. aastal.
Ameerika Ühendriikide Kongressi Esindajatekoda otsustas ühehäälselt autasustada Birma opositsioonijuhti Aung San Suu Kyid oma kõrgeima autasu, Kongressi kuldmedaliga.
Liibanoni parlament lükkas üheksandat korda edasi presidendivalimised, määrates valimiste toimumise uueks kuupäevaks 22. detsembri.
Angola pealinna Luanda äärelinnas lasi politsei filmivõtete käigus maha kaks näitlejat, pidades neid tõelisteks pangaröövliteks.
Eestis valiti Ettevõtluse Arendamise Sihtasutuse juhatuse esimeheks Ülari Alamets.

18. detsember

Leedus vannutati ametisse uus siseminister Regimantas Čiupaila.
Lätis Riias kohtusid Läti välisminister Māris Riekstiņš ja Venemaa välisminister Sergei Lavrov. Kohtumise käigus vahetati Läti-Vene piirilepingu ratifitseerimiskirjad, millega leping jõustus lõplikult.
Türgi väed korraldasid öösel Iraagi põhjaosas sõjalise operatsiooni Kurdistani Töölispartei võitlejate vastu. Operatsioonis osales umbes kolmsada sõdurit, kes tungisid kolme kilomeetri sügavusele Iraagi territooriumile.
Ukraina parlament Ülemraada valis 226 poolthäälega riigi peaministriks Julija Tõmošenko.
Ameerika Ühendriikide riigisekretär Condoleezza Rice saabus üllatusvisiidile Iraaki, kohtudes Kirkūki linnas Iraagi põhjaosa rahvuskogukondade esindajatega.
Ameerika Ühendriikides New Yorgis Sotheby oksjonil müüdi 21,3 miljoni USA dollari eest Suurbritannia demokraatia alusdokumendi Magna Carta aastast 1297 pärinev koopia. Müüjaks oli miljardär Ross Perot'le kuuluv Perot Foundation ja ostjaks ettevõtja David Rubenstein.
Bermudal toimusid parlamendivalimised. Valimised võitis 52,5 protsendi valijate toetusel valitsev Progressiivne Tööpartei, kogudes 36-liikmelises parlamendis 22 kohta. Ülejäänud 14 kohta läksid opositsioonilisele Ühendatud Bermuda Parteile. Valimistel osales 75,6 protsenti hääleõiguslikest kodanikest.
Kõrgõzstani ülemkohus tühistas seadusesätte, mille kohaselt oleks president Kurmanbek Bakijevi valitsev partei Ak Žol saanud endale valimisvõidu järel 16. detsembril toimunud valimistel kõik kohad ühekojalises parlamendis.
Lõuna-Aafrika Vabariigi valitsev partei Aafrika Rahvuskongress valis president Thabo Mbeki asemel partei uueks esimeheks riigi endise asepresidendi Jacob Zuma.
Eestis ei valinud XI Riigikogu ametisse tagasi õiguskantsler Allar Jõksi. Tema poolt anti 36 ja vastu 56 häält.
Eesti välisminister Urmas Paet kohtus Pariisis Prantsusmaa välisministri Bernard Kouchneriga.
Eesti suursaadik ÜRO juures Tiina Intelmann ja Ekvatoriaal-Guinea suursaadik ÜRO juures Lino Sima Ekua Avomo allkirjastasid New Yorgis kahe riigi vahel diplomaatiliste suhete sõlmimise protokolli.
Eestis teatas Tallinna Linnavolikogu liige Igor Kravtšenko, et lahkub Reformierakonnast, kuid jääb edasi linnavolikogu liikmeks. Oma otsust põhjendas Kravtšenko Reformierakonna tegevusega pronkssõduri teisaldamisel ja aprillirahutuste ohjeldamisel.
Eestis Saaremaal valis Torgu vallavolikogu uueks vallavanemaks Tiit Kaasiku. Tema volitused jõustuvad 2. jaanuaril.
Eestis Kihnu saarel avati kohaliku lennujaama uus terminal ja lennurada.

19. detsember

Belgia peaministri kohusetäitja Guy Verhofstadt tegi teatavaks oma uue, ajutise valitsuse koosseisu, kuhu kuuluvad nii flaami- kui ka prantsuskeelsete valijate huve kaitsvate parteide esindajad.
Venemaal nimetati riikliku side- ja postiettevõtte Venemaa Post peadirektoriks endine Sberbanki peadirektor Andrei Kazmin.
Venemaa president Vladimir Putin rahuldas Smolenski oblasti kuberneri Viktor Maslovi poolt 14. detsembril esitatud tagasiastumispalve ja nimetas uueks kuberneriks Sergei Vahrukovi.
Venemaa president Vladimir Putin rahuldas Jaroslavli oblasti kuberneri Anatoli Lissitsõni poolt 13. detsembril esitatud tagasiastumispalve ja nimetas uueks kuberneriks Sergei Antufjevi.
Ameerika Ühendriikide mainekas ajakiri Time valis 2007. aasta inimeseks Venemaa presidendi Vladimir Putini.
Ameerika Ühendriikide Kongress kiitis heaks uued relvaseadused, mis näevad ette senisest põhjalikuma taustakontrolli relvaostjatele.
Nauru parlament avaldas häältega 10:7 umbusaldust riigi presidendile Ludwig Scottyle ja valis uueks presidendiks Marcus Stepheni. Stephen nimetas kohe ka ametisse oma uue valitsuse, kus ta ise võttis omale siseministri portfelli, Kieren Keke sai välisministriks ja Frederick Pitcher rahandusministriks. 
Lõuna-Koreas toimusid presidendivalimised. Umbes 50 protsendi valijate toetusel võitis valimised endine Sŏuli linnapea, konservatiivse Hannara Dangi partei kandidaat Lee Myung-bak.
Pakistani lõunaosas Mehrabpuri linna lähistel sõitis kohaliku aja järgi kella kahe paiku öösel teelt välja Karachi ja Lahore vahel kurseerinud reisirongi kaksteist vagunit. Õnnetuses hukkus vähemalt 56 ja sai vigastada umbes sada inimest.
Eestis ilmus esimene eestikeelne koraani tõlge, mille on tõlkinud Haljand Udam ja andis välja kirjastus Avita.
Eestis valis Harjumaa Omavalitsuste Liidu volikogu liidu esimeheks Viimsi vallavanema Urmas Arumäe ja aseesimeheks Kose vallavanema Vello Jõgisoo.

20. detsember

Läti parlament (seim) kinnitas ametisse peaminister Ivars Godmanise valitsuse. 
Venemaa koosseisu kuuluva Kalmõkkia Vabariigi parlament saatis ennast ise laiali.
Ameerika Ühendriikides loobus Vabariikliku Partei presidendikandidaat Tom Tancredo valimisvõitluses osalemisest ja andis oma toetuse parteikaaslasele Mitt Romenyle.
Ameerika Ühendriikides astus ametisse sõjaveteranide küsimustega tegelev sekretär James Peake, kelle oli sellele ametikohale kinnitanud 14. detsembril Ameerika Ühendriikide Kongressi Senat.
Brasiilias São Paulo Kunstimuuseumis varastati kohaliku aja järgi umbes kell viis hommikul Pablo Picasso maal "Suzanne Blochi portree" ja Candido Portinari maal "Kohvitööline".
Hiina ja India armeed alustasid Yunnani provintsis kahe riigi ajaloos esmakordselt toimuvaid ja üheksa päeva kestvaid ühisõppusi. Mõlemalt poolelt osaleb õppustel üks kompanii sõdureid.
Saalomoni Saarte parlament valis häältega 32:15 riigi peaministriks Derek Sikua.
Sierra Leone pealinnas Freetownis toimus kolm võimast plahvatust. Kesklinna ühel peatänaval Free Streetil toimunud plahvatustes hukkus seitseteist inimest.
Zimbabwes võeti kasutusele uued kupüürid vääringus 250 000, 500 000 ja 750 000 Zimbabwe dollarit.
Eestisse saabus ametlikule visiidile Euroopa Komisjoni president José Manuel Barroso.
Eesti valitsus andis eriteenete eest kodakondsuse ettevõtjatele Rustam Aksenenkole, Aleksandr Kaidalovile, Vjatšeslav Košelevile ja Vladimir Šiškovile.
Eesti siseminister Jüri Pihl nimetas Kaitsepolitsei peadirektori asetäitjaks Aleksander Tootsi. Ta astub ametisse 1. märtsil 2008.
Eestis Valgamaal kiitis Helme vallavolikogu heaks Tõrva linnavolikogu ettepaneku alustada läbirääkimisi kahe omavalitsuse ühinemiseks.
Eestis Harjumaal valis Harku vallavolikogu vallavanemaks häältega 10:6 Isamaa ja Res Publica Liidu liikme Kaupo Rätsepa.
Eestis võttis Tallinna Linnavolikogu vastu linna 2008. aasta eelarve mahus 7,72 miljardit Eesti krooni.

 21. detsember 

Belgia kuningas Albert II vannutas Guy Verhofstadti riigi ajutiseks peaministriks.
Belgia julgeolekuorganid vahistasid neliteist inimest, keda kahtlustati rünnaku kavandamises vanglale terroriorganisatsiooni Al-Qā‘idah ühe liikme vabastamiseks. 24 tundi hiljem kõik vahistatud vabastati.
Suurbritannia endine peaminister Tony Blair astus koos abikaasaga ametlikult katoliku usku. Pöördumistseremoonia viis läbi roomakatoliku kiriku pea Suurbritannias, kardinal Cormac Murphy-O'Connor.
Venemaa pealinnas Moskvas toimus opositsiooniliikumise Teistsugune Venemaa meeleavaldus, millel nõuti parlamendivalimiste tulemuste tühistamist. Eriüksus OMON ajas meeleavalduse laiali, vahistades umbes 30 meeleavaldajat.
Liibanoni parlament lükkas kümnendat korda edasi presidendivalimised. Valimiste uueks kuupäevaks määrati 29. detsember.
Saudi Araabia võimud vahistasid 28 terroriorganisatsiooni Al-Qā‘idah liiget, keda kahtlustati terroriaktide ettevalmistamises kuningriigi territooriumil.
Eesti, Leedu, Läti, Malta, Poola, Slovakkia, Sloveenia, Tšehhi ja Ungari sisepiiridel rakendus Schengeni leping.
Eestis valis Tartu Ülikooli nõukogu ülikooli uuteks professoriteks Peep Veski, Anneli Uusküla, Peeter Toropi, Miia Rannikmäe, Tago Sarapuu, Ants Kure, Maia Kivisaare ja Maido Remmi.
Eestis mõistis Harju Maakohus transiidiärimehe Oleg Ossinovski ja tema ettevõtte Spacecom süüdi katses sõlmida kartellikokkulepet. Ärimehele määrati rahaline karistus suuruses 140 170 krooni ja 40 senti, firma Spacecom peab karistuseks maksma 500 000 krooni.
Eestis avaldas ajaleht Äripäev 2007. aasta ärimehe aunimetuse pälvinud isikud. Toimetus tunnistas aasta parimaks ärimeheks Indrek Rahumaa, lugejate soosikuks osutus Oliver Kruuda.

22. detsember

Prantsusmaa president Nicolas Sarkozy viibis ametlikul ühepäevasel visiidil Afganistanis, kus ta kohtus Afganistani presidendi Ḩāmid Karzayga ja Afganistanis teenivate Prantsuse sõduritega.
Sloveenias vannutati ametisse president Danilo Türk.
Türgi armee teatas uute õhurünnakute alustamisest Kurdistani Töölispartei võitlejate positsioonidele Iraagi põhjaosas.
Venemaa pealinnas Moskvas toimus Kommunistliku Partei korraldatud protestimeeleavaldus, millel nõuti parlamendivalimiste tulemuste tühistamist. Miitingul osales umbes viissada inimest.
Venemaa keskvalimiskomisjon lükkas tagasi seitsme sõltumatu kandidaadi avaldused kandideerimiseks presidendivalimistel. Teiste seas lükati tagasi ka NSV Liidu aegse poliitilise dissidendi, kirjanik Vladimir Bukovski kandidatuur.
Austraalia peaminister Kevin Rudd viibis ühepäevasel ametlikul visiidil Afganistanis.
Elevandiluurannikul algas mässuliste relvaüksuste ja valitsusvägede desarmeerimine, mille osas oli kokku lepitud rahuläbirääkimistel märtsis 2007.

23. detsember

Itaalia peaminister Romano Prodi viibis ühepäevasel ametlikul visiidil Afganistanis, kohtudes pealinnas Kabulis president Ḩāmid Karzayga.
Ameerika Ühendriikide keskosa tabasid tugevad lumetormid. Kõige enam said kannatada Wisconsini ja Wyomingi osariigid, kus tormide põhjustatud liiklusõnnetustes hukkus mõlemas kolm inimest. Ka Kansase ja Texase osariikides hukkus mõlemas üks inimene. Kümned tuhanded inimesed mitmes osariigis jäid ilma elektrita.
Nepali peamised parteid, kaasa arvatud maoistid allkirjastasid ühisdeklaratsiooni, mille kohaselt kaotatakse pärast 2008. aasta parlamendivalimisi riigis monarhia ja kuulutatakse välja parlamentaarne vabariik.
Tais toimusid parlamendivalimised. Valimised võitis endise peaministri Thaksin Shinawatra poolehoidjate Rahva Võimu Partei, kogudes 480-liikmelises parlamendis 233 kohta.
Usbekistanis toimusid presidendivalimised. 88,1 protsendi valijate toetusel valiti presidendiks tagasi Islom Karimov.
Somaalias tegutsevate Aafrika Liidu rahutagamisüksustega liitusid esimesed sada Burundi sõdurit. Seni olid rahuvalveväed koosnenud ainult Uganda sõduritest.

24. detsember

Ukraina president Viktor Juštšenko nimetas oma poliitilise vastase ja endise peaministri Viktor Janukovõtši lähedase kaastöötaja Raissa Bogatõrjova riikliku kaitse- ja julgeolekunõukogu sekretäriks.
Venemaal mõistis Vladivostoki Lenini rajooni kohus Vladivostoki linnapea Vladimir Nikolajevi süüdi ametivolituste ületamises ja kuritarvitamises ning karistas teda nelja ja poole aasta vabaduskaotusega tingimisi.
Venemaal kinnitas Smolenski oblasti duuma häältega 46:2 ametisse oblasti uue kuberneri Sergei Antufjevi.
Kõrgõzstani parlament valis riigi peaministriks Igor Tšudinovi.
Egiptuses Aleksandria linnas varises kokku 12-korruseline elumaja. Hukkus vähemalt viis inimest.
Eestis kuulutasid Tallinna linnapea Edgar Savisaar ja Tartu linnapea Urmas Kruuse kohaliku aja järgi kell 12.00 päeval välja jõulurahu.

25. detsember

Venemaal Moskvas Venemaa Teaduste Akadeemia hoones toimunud poliitilise noorteorganisatsiooni Naši kongressil teatas oma ametist lahkumisest föderaalkomissar Vassili Jakemenko. 
Venemaal kinnitas Jaroslavli oblasti duuma ühehäälselt ametisse oblasti uue kuberneri Sergei Vahrukovi.
Iraagi põhjaosas Bayjī linnas toimunud autopommiplahvatuses hukkus vähemalt 20 ja sai vigastada 80 inimest. Rünnaku korraldas enesetaputerrorist, juhtides lõhkeainega täidetud veoauto naftakontserni Northern Oil Company töötajate elamurajooni valvepunkti.
Kambodža pealinnas Phnom Penhis toimus sadade osavõtjatega buda munkade ja nunnade marss, millega avaldati toetust kohtuprotsessidele Punaste Khmeeride juhtide üle.

26. detsember

Belgia pealinna Brüsseli lähistel Merchtemi juures kukkus alla helikopter Bell Ranger 206. Hukkusid kõik pardal viibinud viis inimest, kellest neli olid ühe perekonna liikmed.
Serbia parlament kiitis häältega 220:14 heaks resolutsiooni, mis mõistis hukka kõik katsed kuulutada Kosovo iseseisvaks ilma Serbia nõusolekuta. Resolutsioonis ähvardati katkestada diplomaatilised suhted kõigi riikidega, kes Kosovo ühepoolset iseseisvust peaksid tunnistama, ja süüdistati NATO-t albaanlaste eelistamises serblastele.
Venemaa opositsioonierakonna Paremjõudude Liit üks liidreid Boriss Nemtsov tegi avalduse, milles teatas, et ei kandideeri 2008. aasta presidendivalimistel. Oma otsust põhjendas ta võrdsete võimaluste puudumisega teha valimiskampaaniat.
Venemaa asevälisminister Aleksandr Gruško teatas, et Venemaa kärbib edaspidi Euroopa Julgeoleku- ja Koostööorganisatsiooni tegevuse rahastamist, sest Venemaa hinnangul ei toimi organisatsioon normaalselt ja mõned riigid kasutavad seda ära oma ühepoolsete huvide elluviimiseks.
Bangladeshis algas kohtuprotsess korruptsioonis süüdistatava ekspeaminister Hāsinā Oyājedi üle.
Nigeeria majanduselu keskuse Lagose lähistel õhkisid vandaalid öösel riiklikule naftakontsernile kuuluva naftajuhtme. Toimunud plahvatuses ja sellele järgnenud tulekahjus sai kannatada piirkond umbes 100 meetri raadiuses. Hukkus vähemalt 40 inimest.

27. detsember

Venemaa pealinna Moskva kaubanduskeskuses Ohhotnõi rjad toimus kaks plahvatust. Kannatada said viis inimest ja hoone fassaad. 
Iisraelis Jeruusalemmas kohtusid Iisraeli peaminister Ehud Olmert ja Palestiina omavalitsuse president Maḩmūd ‘Abbās.
Jaapani peaminister Yasuo Fukuda alustas ametlikku visiiti Hiinas.
Kõrgõzstanis astus ametisse Igor Tšudinovi valitsus. Peale pea- ja rahandusministri säilitasid kõik eelmise valitsuse liikmed oma ametikohad.
Pakistanis Rāwalpindi linnas mõrvas enesetaputerrorist riigi endise peaministri ja poliitilise opositsiooni ühe liidri Benazir Bhutto. Tulistanud algul Bhutto suunas mõned lasud, õhkis ta enda ümber olnud pommivöö. Kokku hukkus rünnakus viisteist inimest. Benazir Bhutto suri saadud vigastustesse haiglas kohaliku aja järgi kell 18.16.
Keenias toimusid presidendivalimised. Valimised võitis 47 protsendi valijate toetusel senine president Mwai Kibaki, tema vastaskandidaadid Raila Odinga ja Kalonzo Musyoka kogusid vastavalt 44 ja 9 protsenti häältest.

28. detsember

Bosnia ja Hertsegoviina parlament kinnitas Nikola Spirići uuesti riigi peaministriks.
Itaalia valitsus kiitis heaks lennufirma Air France-KLM pakkumise kahjumis Itaalia rahvusliku lennufirma Alitalia ostuks. 
Liibanoni parlament lükkas üheteistkümnendat korda edasi presidendivalimiste toimumise aja. 29. detsembril toimuma pidanud valimiste uueks kuupäevaks määrati 12. jaanuar.
Angola president José Eduardo dos Santos kuulutas välja parlamendivalimiste toimumise aja. Esimesed parlamendivalimised pärast 1992. aastat toimuvad 5.–6. septembrini 2008.

29. detsember

Horvaatias astus ametist tagasi siseminister Ivica Kirin.

30. detsember

Gruusia pealinnas Thbilisis rünnati opositsioonilist parlamendiliiget Giorgi Tortladzet. Tema auto alla visati lõhkekeha, kuid auto ega selles istunud poliitik kannatada ei saanud.
Pakistanis valis Pakistani Rahvapartei mõrvatud Benazir Bhutto asemel erakonna uuteks esimeesteks tema 19-aastase poja Bilawal Bhutto Zardari ja lese Asif Ali Zardari.
Keenia linnades Nairobis, Mombasas ja Kisumus toimusid presidendikandidaat Raila Odinga toetajate meeleavaldused, kus süüdistati võime presidendivalimiste tulemuste võltsimises. Kisumu linnas hukkus meeleavaldajate ja politsei kokkupõrgetes 43 inimest.
Tallinna ja Helsingi vahet sõitvate kiirlaevade liiklus oli tugeva tuule tõttu häiritud.

31. detsember

Hollandi politsei vahistas Rotterdamis kaks Maroko ja ühe Sudaani päritolu mehe, keda kahtlustati rünnaku kavandamises. Prokurörid ei täpsustanud, mis tüüpi rünnakuga oli tegemist.
Prantsusmaa president Nicolas Sarkozy teatas diplomaatiliste suhete külmutamisest Prantsusmaa ja Süüria vahel, süüdistades Süüria võime sekkumises Liibanoni sisepoliitikasse ja Liibanoni presidendivalimiste takistamises.
Bhutanis toimusid riigi ajaloo esimesed parlamendivalimised.
Lõuna-Koreas anti armu 2006. aastal pettuste eest vangi mõistetud 71-aastasele Kim Woo-chongile, kontserni Daewoo omanikule ja endisele tegevjuhile.
Tai lõunaosas Sungai Koloki kuurortlinnas toimus varahommikul viis pommiplahvatust. Lõhkekehad olid paigutatud hotellide, diskoteegi ja karaoke-baari juurde. Vigastada sai 27 inimest.

 2007-12